Twee seuns glo deur ma’s se ekskêrels vermoor(Foto: SA Polisie) Twee seuns, onderskeidelik drie en ses jaar oud, is die afgelope paar dae vermoor, glo deur hul ma’s se lewensmaats. In die Noord-Kaap is ’n 23-jarige man in hegtenis geneem nadat hy glo sy gewese vriendin se driejarige seuntjie vermoor het. Volgens kapt. Olebogeng Tawana, polisiewoordvoerder, is die seuntjie se liggaam Maandag met veelvuldige steekwonde by die man se huis in Petrusville gevind. “Die man en die kleuter se ma, sy gewese vriendin, het glo ’n rusie gehad. Die ma het glo na die verdagte se huis gegaan om van haar klere te gaan haal toe hy haar toegang tot die huis geweier het.” Die ma het die kleuter glo daar agtergelaat en later saam met polisiebeamptes na die verdagte se huis teruggekeer, waarna die seuntjie se liggaam gevind is. “Die verdagte is gevind waar hy onder die bed weggekruip het. Hy is in hegtenis geneem en van moord aangekla.” Die polisie het bewyse op die misdaadtoneel ingesamel, onder andere die wapen wat glo in die pleging van misdaad gebruik is. ’n 33-jarige man het hom intussen Maandag aan die Swartkops-polisie in Gqeberha oorgegee in verband met die dood van sy voormalige vriendin se sesjarige seun. Kol. Priscilla Naidu, polisiewoordvoerder, het gesê die verdagte het glo Vrydag die seun by sy ouma se huis gaan haal waarna hy hom in bosse ingevat en verwurg het. Die seun se liggaam is Maandag gevind. “Die motief vir die moord is vermoedelik wraak teen die eksmeisie. Die ondersoek duur voort en die verdagte sal na verwagting Woensdag in die Gqeberha-landdroshof verskyn.”